
MUNICIPIUL  SATU MARE

Aparatul de Specialitate al Primarului

Direcția Patrimoniu

Serviciul Patrimoniu, Concesionări, Închirieri

Nr. 52639/14.09.2026
          În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Directorul executiv al Direcției Patrimoniu și Serviciul Patrimoniu, Concesionări, Închirieri, formulează următorul:

  RAPORT DE SPECIALITATE
la proiectul de hotărâre privind însuşirea şi aprobarea documentaţiei cu propunere de dezlipire a  terenului înscris în CF nr. 179314  Satu Mare, cu nr. cadastral 179314
          În vederea punerii în valoare a Monumentului Ostașului Român, înscris în Lista monumentelor istorice din județul Satu Mare cu codul  LMI SM-IV-m-B-05383, amplasat pe imobilul înscris în cartea funciară aferentă bulevardului Vasile Lucaciu, se propune efectuarea operațiunii cadastrale de dezlipire a imobilului-teren pe care este amplasat monumentul.

    Realizarea acestei operațiuni cadastrale are ca scop delimitarea clară a terenului aferent Monumentului Ostașului Român și crearea cadrului necesar pentru protejarea și conservarea acestuia, precum și pentru amenajarea corespunzătoare a zonei din punct de vedere urbanistic și peisagistic. Totodată, dezlipirea urmărește punerea în valoare a monumentului și integrarea acestuia în spațiul public, precum și asigurarea unei evidențe cadastrale și juridice corespunzătoare a imobilului.

    În acest sens, este necesară însușirea documentației cadastrale intitulată „Plan de amplasament și delimitare a imobilului cu propunere de dezlipire”, vizată de O.C.P.I. Satu Mare sub nr. 85954/21.08.2026, întocmită de S.C. Syntax S.R.L., prin Budai Zsolt Petru, la solicitarea autorității publice executive.

   Documentația cadastrală propune dezlipirea imobilului reprezentat în natură de bulevardul Vasile Lucaciu, în suprafață totală de 36.634 mp, aflat în domeniul public al Municipiului Satu Mare, în două loturi, după cum urmează:

· Lotul 1 – nr. cadastral 193979, cu suprafața de 36.553 mp, având categoria de folosință drum și curți-construcții, aparținând domeniului public al Municipiului Satu Mare;

· Lotul 2 – nr. cadastral 193980, cu suprafața măsurată de 81 mp, având categoria de folosință curți-construcții, aparținând domeniului public al Municipiului Satu Mare și fiind aferent Monumentului Ostașului Român cod LMI SM-IV-m-B-05383. 
   Prin urmare, se impune însușirea documentației cadastrale sus-menționate și aprobarea operațiunii de dezlipire a imobilului, în conformitate cu datele tehnice rezultate din documentația cadastrală vizată de O.C.P.I. Satu Mare.

            Față de cele expuse mai sus, văzând și prevederile  art. 129 alin. (2) lit. c) din OUG nr. 57/2019 privind Codul administrativ, potrivit căruia Consiliul local are atribuţii în administrarea domeniului public al municipiului, înaintăm prezentul proiect de hotărâre Consiliului Local Satu Mare cu propunere de aprobare.

